TI GAYYEM TI SOLDADO
Adda maysa nga istoria maipapan iti maysa a soldado a naggapu ken naibaon a nakipaglaban sadiay Baghdad, Iraq:
Idi nakababan iti eroplano a nagluganna sadiay Dallas/Forth Worth, Texas, inawaganna iti telepono dagiti nagannak kenkuana iti Honolulu.
“’Tang ken ‘Nang,” kinunana. “agawidak ditan ta mailiwak la unayen kadakayo.”
“Ayna anakko, aya, no ammom la koma no kasano met ti iliwmi kenka…” insangit ti inana. “ kanayondaka nga ikarkararag ket…”
“Agyamanak, ‘nang,” maragsakan ti soldado. “ngem sakbayna, adda koma kiddawek kadakayo ng umuna.”
“’Bagam latta, barok, no ania man dayta, basta kabaelanmi ken inam, itedmi!” Ti amana ti simmungbat.
“A-Agyamanak kadakayo ‘tang…” insungbat ti soldado. Sana intuloy ti sawenna: “ Adda ngamin gayyemko a kaduak ita. Ikuyogko koma nga agawid no mabalin…”
“Dayta la gayam! Ayabam a tapno maam-ammomi met.” ti manen amana.
“Ikuyogmo a, anakko….” insilpo met ti inana a makasangsangit iti ragsakna.
“Ngem adda koma ibagak nga umuna kadakayo, ,” impalawg ti soldado. “daytoy a gayyemko ket kasla baldadon ta nasakit ti kanigid a paset ti bagina… lallalon ti kanigid a gurongna ta narigatna payen a yaskaw… Naalana dayta a sagubanitna idiay Baghdad, Iraq ta naambusda idi bulan ti Agosto ! Agus-usar ita iti cr…”
“Ladingitenmi dayta a napasamakna ngem siguro, makabiroktayo iti pagyananna ditoy, barok…” ti amana.
“Kayatko a makipagnaed kadatayo ‘nang… ‘tang!”
“Barok,” ti amana ti simmungbat. “dimo ammo ti sasawem! Dimo ‘ya ammo nga adda bukodtayo a biag a biagentayo? No yawidmo dayta a gayyemmo ditoy, anianto laengen ti banagtayo nga aguggor iti maysa nga imbalido? Narigaten, a…”
“’N-Nang?” madlaw ti boses ti anak nga agpakaasi.
“Ni a, a-amam ti mapaturay, a, anakko… 'gawidka ketdin ditoy ta lipatemon dayta a gayyemmo. Mabirokannanto met laeng no kasano a wagas ti panagbiagna…”
Awan sintagari, imbaba ti soldado ti awditibo ti iggemna a telepono.
Awanen ti nangngegan pay dagiti nagannak a sinao ti soldado nga anakda.
Kamalmanna, kellaat a nakaawat dagiti nagannak iti awag manipud iti polisia iti siudad ti Dallas.
Natnag kano ti maysa a soldado manipud iti barandilias ti maysa a natayag nga otel iti siudad, ken innayonda iti imbestigasionda a maysa a susayd (suicide) ti napasamak!
Alisto a nagpa-Dallas dagiti maladingitan a nagannak tapno mapanda kompirmaen no ti anakda a soldado ti tudtuduen dagiti polis a nagsusayd. Apagdatengda idiay, kinuyog ida dagiti polis iti morge ti siudad tapno mapanda lasinen ti bangkay.
Iti kigtot dagiti nagannak, nalasinda a ti soldado nga anakda ti bangkay ken ad-addan ti pannakasorpresada idi makitada ti CRUTCHES a nayabay iti kanigid a paset ti bagi daytoy!
Dagiti nagannak iti daytoy nga istoria ket kaaduanna a kas kadatayo!
No mabalin, maditayo a matibnokan ti pamiliatayo iti addaan kadagiti sagubanit ta kasla mairamantayon a mamansaan iti mata ti sutil a gimong a paggargarawantayo.
Iliwentayo, no mabalin, iti mapalikmutan kadagiti napipintas, maswerte wenno nadadaeg a bambanag....
NGEM iti panagkunak, adu pay laeng dagitay naiimbag wenno nasasayaat a parsua a makaawat iti ania man a sagubanit a dimteng iti padada a parsua. A di mangibain wenno di mangalumiim a mangarakup kadatayo iti uray ania man ti dimteng a langatayo.
INTON SUMIPNGET, sakbay a maturogka, ikararagmo ta sapay la koma ta ikkannaka ti Apotayo a NAMARSUA iti tibker ken pannakaawat tapno malawlawagan ti panunottayo a mangapseptar kadagiti isu amin a parsua a namulaan iti sagubanit wenno langa nga awan kadatayo!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn